Unai Simón

Unai Simón Mendibil (s. 11. kesäkuuta 1997 Vitoria-Gasteiz, Espanja) on espanjalainen jalkapallomaalivahti. Hän edustaa Espanjan Primera Divisiónissa pelaavaa Athletic Bilbaota. Hän on Euroopan-mestari vuodelta 2024.

 Seurajoukkueura 
Simón on Athletic Bilbaon junioriakatemian kasvatti. 8. kesäkuuta 2016 hänet nostettiin seuran reservijoukkueeseen, joka pelasi maan kolmanneksi korkeimmalla sarjatasolla Segunda División B:ssä. Hän pelasi ensimmäisen kauden aikana yhteensä 29 ottelua.

Kesällä 2017 Simón sai kutsun seuran edustusjoukkueen harjoituskaudelle, mutta hän palasi takaisin reservijoukkueeseen kauden 2017–2018 alkaessa. 13. heinäkuuta 2018 hän teki jatkosopimuksen seuran kanssa, joka ulottui vuoteen 2023 saakka. Kaksi viikkoa myöhemmin hänet lainattiin toiseksi korkeimalla sarjatasolla Segunda Divisiónissa pelanneeseen Elcheen.

Simón kutsuttiin takaisin joukkueeseen elokuussa 2018 Kepa Arrizabalagan jätettyä seuran ja Iago Herrerínin loukkaannuttua. Hän teki ensiesiintymisensä edustusjoukkueessa 20. elokuuta 2018 ottelussa Leganésia vastaan. Kauden kolmannessa ottelussa joukkue saavutti 1–1-tasapelin Real Madridia vastaan ja Simón esitti useita huipputorjuntoja, minkä seurauksena hänet valittiin ottelun parhaaksi pelaajaksi. Lokakuussa 2018 Herrerín palasi loukkaantumisensa jälkeen pelaavaan kokoonpanoon ja Simón siirtyi takaisin joukkueen varamaalivahdiksi.

Kaudella 2019–2020 Simón aloitti joukkueen ykkösmaalivahtina kauden ensimmäisessä ottelussa Barcelonaa vastaan ja pelasi nollapelin loppulukemin 1–0. Hän pelasi kauden aikana 34 liigaottelua, joissa hän päästi yhteensä 29 maalia ja pelasi 13 nollapeliä. Espanjan cupissa hän pelasi nollapelin puolvälierässä Barcelonaa ja ensimmäisessä välieräottelussa Granadaa vastaan. Loppuottelussa Athletic hävisi Real Sociedadille, joka teki ottelun ainoan maalin rangaistuspotkusta.

Kaudella 2020–2021 Simón pelasi 37 liigaottelua ja istui vaihdossa vain kauden viimeisen ottelun. Hän päästi yhteensä 40 maalia ja pelasi yhdeksän nollapeliä. Athletic selviytyi Espanjan cupissa jälleen loppuotteluun, jonka se hävisi Barcelonalle 0–4. Hän oli voittamassa Supercopa de Españaa.

Simón pelasi kaudella 2021–2022 kaikkiaan 34 Primera Divisiónin ottelua, joissa päästi 31 maalia. Hän piti vastustajan maaleitta kahdessatoista ottelussa. Kaudella 2022–2023 hän pelasi 31 pääsarjaottelua, joissa päästettyjä maaleja kertyi 37 ja nollapelejä yhdeksän. Kaudella 2023–2024 Simón pelasi 36 liigaottelua, joissa hän päästi 33 maalia ja piti vastustajansa 18 kertaa maaleitta. Hänet valittiin kauden parhaaksi maalivahdiksi. Athletic Bilbao voitti Espanjan cupin mutta siinä maalivahtina pelasi Julen Agirrezabala.

 Maajoukkueura 

Simón pelasi Espanjan nuorisomaajoukkueissa. Hän voitti alle 19-vuotiaiden Euroopan-mestaruuden 2015 ja alle 21-vuotiaiden Euroopan-mestaruuden 2019 mutta oli edellisessä täysin varamaalivahtina ja pelasi jälkimmäisessä vain ensimmäisen alkulohko-ottelun, jonka Espanja hävisi Italialle 1–3.

Simón pääsi pelaamaan Espanjan A-maajoukkueessa ensimmäisen kerran marraskuussa 2020 ystävyysottelussa Alankomaita vastaan ja on siitä lähtien ollut joukkueen ykkösmaalivahti. Hän pelasi Espanjan kaikki kuusi ottelua EM-kilpailuissa 2021 ja neljä ottelua MM-kilpailuissa 2022. EM-kilpailuissa 2024 hän voitti mestaruuden ja pelasi kuusi ottelua, kun hän oli poissa vain jatkoonpääsyn kannalta merkityksettömästä viimeisestä alkulohko-ottelussa. Hän on EM-kilpailujen 2024 loppuun mennessä pelannut 46 A-maaottelua.

 Lähteet 

 Aiheesta muualla 
 Unai Simónin tilastot BDFutbol-sivustolla 
 Unai Simónin tilastot Soccerway-sivustolla 

Luokka:Espanjalaiset jalkapallomaalivahdit
Luokka:Vuonna 1997 syntyneet
Luokka:Elävät henkilöt